पराशरस्मृतिः/सप्तमोध्यायः
<table>		
		
<td><p>		
	अथातो द्रव्यशुद्धिस्तु पराशरवचो यथा   ।दारवाणां पात्राणां तक्षणाच्छुद्धिरिष्यते    ।। ७.१  ।।	</p>
<td><p>		
	भस्मना शुध्यते कांस्यं ताम्रमम्लेन शुध्यति   ।रजसा शुध्यते नारी विकलं या न गच्छति    ।। ७.२  ।।	</p>
<td><p>		
	नदी वेगेन शुध्येत लोपो यदि न दृश्यते   ।वापीकूपतडागेषु दूषितेषु कथंचन    ।। ७.३  ।।	</p>
<td><p>		
	उद्धृत्य वै घटशतं पञ्चगव्येन शुध्यति   ।अष्टवर्षा भवेद्गौरी नववर्षा तु रोहिणी    ।। ७.४  ।।	</p>
<td><p>		
	दशवर्षा भवेत्कन्या अत ऊर्ध्वं रजस्वला   ।प्राप्ते तु द्वादशे वर्षे यः कन्यां न प्रयच्छति    ।। ७.५  ।।	</p>
<td><p>		
	मासि मासि रजस्तस्याः पिबन्ति पितरः स्वयम्  ।माता चैव पिता चैव ज्येष्ठो भ्राता तथैव च    ।। ७.६  ।।	</p>
<td><p>		
	त्रयस्ते नरकं यान्ति दृष्ट्वा कन्यां रजस्वलाम्  ।यस्तां समुद्वहेत्कन्यां ब्राह्मणो मदमोहितः   ।। ७.७  ।।	</p>
<td><p>		
	असंभाष्यो ह्यपाङ्क्तेयः स विप्रो वृषलीपतिः   ।यः करोत्येकरात्रेण वृषलीसेवनं द्विजः  ।। ७.८  ।।	</p>
<td><p>		
	स भैक्षभुज्जपन्नित्यं त्रिभिर्वर्षैर्विशुध्यति   ।अस्तंगते यदा सूर्ये चण्डालं पतितं स्त्रियम्  ।। ७.९  ।।	</p>
<td><p>		
	सूतिकां स्पृशतश्चैव कथं शुद्धिर्विधीयते   ।जातवेदः सुवर्णं च सोममार्गं विलोक्य च   ।। ७.१०  ।।	</p>
<td><p>		
	ब्राह्मणानुमतश्चैव स्नानं कृत्वा विशुध्यति   ।स्पृष्ट्वा रजस्वलान्योन्यं ब्राह्मणी ब्राह्मणी तथा    ।। ७.११  ।।	</p>
<td><p>		
	तावत्तिष्ठेन्निराहारा त्रिरात्रेणैव शुध्यति   ।स्पृष्ट्वा रजस्वलान्योन्यं ब्राह्मणी क्षत्रिया तथा   ।। ७.१२  ।।	</p>
<td><p>		
	अर्धकृच्छ्रं चरेत्पूर्वा पादं एकं अनन्तरा   ।स्पृष्ट्वा रजस्वलान्योन्यं ब्राह्मणी वैश्यजा तथा   ।। ७.१३  ।।	</p>
<td><p>		
	पादहीनं चरेत्पूर्वा पादं एकं अनन्तरा   ।स्पृष्ट्वा रजस्वलान्योन्यं ब्राह्मणी शूद्रजा तथा   ।। ७.१४  ।।	</p>
<td><p>		
	कृच्छ्रेण शुध्यते पूर्वा शूद्रा दानेन शुध्यति   ।स्नाता रजस्वला या तु चतुर्थेऽहनि शुध्यति    ।। ७.१५  ।।	</p>
<td><p>		
	कुर्याद्रजो निवृत्तौ तु दैवपित्र्यादि कर्म च   ।रोगेण यद्रजः स्त्रीणां अन्वहं तु प्रवर्तते  ।। ७.१६  ।।	</p>
<td><p>		
	नाशुचिः सा ततस्तेन तत्स्याद्वैकालिकं मतम्  ।साध्वाचारा न तावत्स्याद्रजो यावत्प्रवर्तते    ।। ७.१७  ।।	</p>
<td><p>		
	रजोनिवृत्तौ गम्या स्त्री गृहकर्मणि चैव हि   ।प्रथमेऽहनि चण्डाली द्वितीये ब्रह्मघातिनी   ।। ७.१८  ।।	</p>
<td><p>		
	तृतीये रजकी प्रोक्ता चतुर्थेऽहनि शुध्यति   ।आतुरे स्नानोत्पन्ने दशकृत्वो ह्यनातुरः  ।। ७.१९  ।।	</p>
<td><p>		
	स्नात्वा स्नात्वा स्पृशेदेनं ततः शुध्येत्स आतुरः   ।उच्छिष्टोच्छिष्टसंस्पृष्टः शुना शूद्रेण वा द्विजः    ।। ७.२०  ।।	</p>
<td><p>		
	उपोष्य रजनीं एकां पञ्चगव्येन शुध्यति   ।अनुच्छिष्टेन शूद्रेण स्पर्शे स्नानं विधीयते    ।। ७.२१  ।।	</p>
<td><p>		
	तेनोच्छिष्टेन संस्पृष्टः प्राजापत्यं समाचरेत् ।भस्मना शुध्यते कांस्यं सुरया यन्न लिप्यते    ।। ७.२२  ।।	</p>
<td><p>		
	सुरामात्रेण संस्पृष्टं शुध्यतेऽग्न्युपलेखनैः   ।गवाघ्रातानि कांस्यानि श्वकाकोपहतानि च    ।। ७.२३  ।।	</p>
<td><p>		
	शुध्यन्ति दशभिः क्षारैः शूद्रोच्छिष्टानि यानि च   ।गण्डूषं पादशौचं च कृत्वा वै कांस्यभाजने   ।। ७.२४  ।।	</p>
<td><p>		
	षण्मासान्भुवि निःक्षिप्य उद्धृत्य पुनराहरेत् ।आयसेष्वायसानां च सीसस्याग्नौ विशोधनं    ।। ७.२५  ।।	</p>
<td><p>		
	दन्तं अस्थि तथा भृङ्गं रूप्यं सौवर्णभाजनम्  ।मणिपाषाणपात्राणीत्येतान्प्रक्षालयेज्जलैः    ।। ७.२६  ।।	</p>
<td><p>		
	पाषाणे तु पुनर्घर्षः शुद्धिरेवं उदाहृता   ।मृण्मये दहनाच्छुद्धिर्धान्यानां मार्जनादपि   ।। ७.२७  ।।	</p>
<td><p>		
	वेणुवल्कलचीराणां क्षौमकार्पासवाससाम्  ।और्णनेत्रपटानां च प्रोक्षणाच्छुद्धिरिष्यते    ।। ७.२८  ।।	</p>
<td><p>		
	मुञ्जोपस्करशूर्पाणां शणस्य फलचर्मणाम्  ।तृणकाष्ठस्य रज्जूणां उदकाभ्युक्षणं मतं    ।। ७.२९  ।।	</p>
<td><p>		
	तूलिकाद्युपधानानि रक्तवस्त्रादिकानि च   ।शोषयित्वातपेनैव प्रोक्षणाच्छुद्धितां इयुः    ।। ७.३०  ।।	</p>
<td><p>		
	मार्जारमक्षिकाकीट पतङ्गकृमिदर्दुराः   ।मेध्यामेध्यं स्पृशन्तोऽपि नोच्छिष्टं मनुरब्रवीत्   ।। ७.३१  ।।	</p>
<td><p>		
	महीं स्पृष्ट्वागतं तोयं याश्चाप्यन्योन्यविप्रुषः   ।भुक्तोच्छिष्टं तथा स्नेहं नोच्छिष्टं मनुरब्रवीत्   ।। ७.३२  ।।	</p>
<td><p>		
	ताम्बूलेक्षुफले चैव भुक्तस्नेहानुलेपने   ।मधुपर्के च सोमे च नोच्छिष्टं धर्मतो विदुः   ।। ७.३३  ।।	</p>
<td><p>		
	रथ्याकर्दमतोयानि नावः पन्थास्तृणानि च   ।मारुतार्केण शुध्यन्ति पक्वेष्टकचितानि च   ।। ७.३४  ।।	</p>
<td><p>		
	अदुष्टा संतता धारा वातोद्धूताश्च रेणवः   ।स्त्रियो वृद्धाश्च बालाश्च न दुष्यन्ति कदाचन    ।। ७.३५  ।।	</p>
<td><p>		
	देशभङ्गे प्रवासे वा व्याधिषु व्यसनेष्वपि   ।रक्षेदेव स्वदेहादि पश्चाद्धर्मं समाचरेत्  ।। ७.३६  ।।	</p>
<td><p>		
	येन केन च धर्मेण मृदुना दारुणेन वा   ।उद्धरेद्दीनं आत्मानं समर्थो धर्मं आचरेत्   ।। ७.३७  ।।	</p>
<td><p>		
	आपत्काले तु निस्तीर्णे शौचाचारं तु चिन्तयेत् ।शुद्धिं समुद्धरेत्पश्चात्स्वस्थो धर्मं समाचरेत् ।। ७.३८  ।।	</p>
</table>